Der ligger hverken skade eller sygdom bag fravalget af Kenneth Emil Petersen til OB's trup mod Vejle. Andre er bare foran ham i køen, siger cheftræner Jakob Michelsen til Fyens.dk.

Anfører Kenneth Emil Petersen er i øjeblikket et stykke fra spilletid i OB.

Midterforsvareren er ikke med i OB's trup til søndagens opgør i Vejle, og det skyldes ganske enkelt, at andre er foretrukket før ham, forklarer cheftræner Jakob Michelsen til Fyens.dk. Senest startede Petersen på bænken, da OB spillede 1-1 med FCM.

- Marco Lund var foretrukket for Kenneth Emil, og vi synes, at Marco lykkes godt med det mod Midtjylland, så han står stadig foran Kenneth Emil, siger Michelsen til mediet.

- Men i mellemtiden har vi fået Ramos Leeuwin, og ham vil vi gerne have med ind i truppen, og der er ikke behov for at udtage mere end fire midtstoppere, siger cheftræneren om baggrunden for at sortere anføreren fra.

33-årige Kenneth Emil Petersen kom til OB for to år siden efter en årrække i AaB.

OB's sæsonkortsalg er i fuld gang. Du sikrer dig dit kort her.